Source: http://www.bihon.ro/cauta-revansa-sub-feleac/1602483
Timestamp: 2019-01-20 01:33:38+00:00

Document:
Caută revanşa sub Feleac - BIHON
Caută revanşa sub Feleac
la	22. decembrie 2015 16:54
Sean Barnette a dat dovadă de caracter în jocul cu mureşenii
Miercuri, de la ora 19:45, U BT Cluj-Napoca – CSM CSU Oradea în direct la Digi Sport.
Cu moralul mai ridicat după succesul repurtat în faţa mureşenilor, baschetbaliştii de la CSM CSU Oradea caută să continue pe aceeaşi linie în deplasare cu U BT Cluj-Napoca. Un meci care găseşte formaţia orădeană pe locul 1, în timp ce clujenii sunt pe 4, dar diferenţa este doar de un punct. Dacă CSM CSU a învins la un punct avans runda trecută, U BT a pierdut la un punct în deplasarea de la Sibiu.
Se anunţă un duel dificil pentru baschetbaliştii pregătiţi de Cristian Achim, clujenii având doi-trei jucători care atunci când sunt în zi de graţie e greu să-i contracarezi, cazul lui Dykes, Adamovic sau Hargrove.
Achim nu va putea miza pe Bogdan Ţîbîrnă, indisponibil după accidentarea suferită cu mureşenii, iar Barnette nu este pe deplin refăcut.
„Plecăm cu gândul la victorie, așa cum o facem pentru fiecare meci. Rămâne de văzut în ce condiții vom merge acolo, dar noi va trebui să căutăm soluții și să ne prezentăm la Cluj-Napoca în așa fel încât să abordăm jocul cu maximum de seriozitate și concentrare”, spunea Cristian Achim după victoria cu BC Mureş.
În tur, clujenii au câştigat la Arena Antonio Alexe cu scorul 68-67, un motiv în plus pentru bihoreni să dorească revanşa.
Partida se va desfăşura în noua Sală Polivalentă din Cluj începând cu ora 19:45 şi va fi televizată de Digi Sport şi Digi 24 Oradea.
„Serbare de Crăciun”
Într-o altă ordine de idei, luni seara sa desfăşurat „Serbarea de Crăciun” a Academiei CSM Oradea. În cadrul festivităţii s-a desfăşurat un meci care a adus faţă în faţă antrenorii Academiei cu o selecţionată a părinţilor sportivilor. Fiind în prag de Crăciun nu au lipsit colindele, momente artisitice şi tradiţionala întâlnire cu moşul. Acesta a fost ajutat la împărţirea cadourilor de jucătorii de la CSM CSU Oradea, care apoi au dat autografe şi s-au fotografiat cu puştii care visează să le calce pe urme.
În cadrul etapei a XV-a din Liga Naţională mai sunt programate jocurile: miercuri, 23 decembrie, BC Mureş – Atlassib Sibiu (ora 18:00), BCMU Piteşti – Gaz Metan Mediaş (ora 18:00), duminică, 27 decembrie, Energia Tg. Jiu – Dinamo Bucureşti (ora 18:00), luni, 28 decembrie, BC Timişoara – Phoenix Galaţi, marţi, 29, decembrie, Steaua – SCM U Craiova (ora 19:00).
Taguri: CSM CSU Oradea, retur, U BT Cluj-Napoca

References: CSM 
 CSM 
 CSM 
 CSM 
 CSM 
 CSM